
PIPPA ROSCOE

Sammen i stormen

Oversatt av Jeanita Edholm

Miniserie: Jetsettere


Elsker du også når drømmer går i oppfyllelse? Jetsettere er en miniserie full av romantikk, hete følelser, ekte kjærlighet, drømmer og pirrende møter. Dette er del syv.

Pippa Roscoe bor i Norfolk, i nærheten av familien sin, og gir seg selv daglige løfter om at i dag er dagen da hun skal gå fra datamaskinen og gå en lang tur i naturen. Hun kan ikke huske en tid der hun ikke drømte om kjekke helter og uskyldige heltinner. Helt og holdent morens feil, så klart, hun ga tross alt Pippa den første kjærlighetsromanen da hun var syv år gammel! Hun er kjempeglad for at hun kan få dele de dagdrømmene med deg..


Til redaktøren min, Hannah, som sikkert lar meg slippe unna med mer enn jeg burde få lov til, og som alltid gjør bøkene mine bedre. Min takk er uendelig. (Og det er også forkjærligheten for trilogier!) xx

«Deres Høyhet? Hans Majestet kommer om noen få minutter.»

Prinsesse Freya av Svardia nikket og motstod trangen til å presse hånden mot det hamrende hjertet. Hun minnet seg selv på at det var broren hun skulle møte, ikke faren som hadde abdisert i en alder av sekstifem år, slik tradisjonen var i landet. Foreldrene hadde dratt på et sabbatsår da broren ble konge, slik at folket og den nye kongen kunne bli kjent med hverandre.

Broren Aleksander hadde tatt over tronen for tre måneder siden, og nå stod hun utenfor kontoret hans og ventet på å snakke med kongen.

En fugl svevde forbi vinduet og fikk Freya til å vende blikket mot de høye murene som skjermet slottet mot Svardias hovedstad Torfarn. Det var en utsikt hun hadde sett en million ganger før, men aldri ofret en tanke. Men nå hadde den blitt dyrebar.

Den enkle skjønnheten til de eldgamle trærne, den lavmælte elegansen til hekkene i labyrinten som ble plantet på sekstenhundretallet, de velstelte plenene og den store naturlige parken, var alle eksempler på ting de tidligere generasjonene av en av verdens eldste kongefamilier hadde etterlatt seg. Hun kjente hjertet dunke ved tanken på hva Aleksander kom til å etterlate seg til fremtidige generasjoner.

Kanskje hun kunne få seg jobb som omviser på slottet når hun fraskrev seg den kongelige tittelen sin.

Hun elsket å gjøre det hun gjorde, være den hun var, og mest av alt elsket hun muligheten til å bruke posisjonen og tittelen sin til å støtte de sakene og menneskene som trengte det, de som folket i Svardia og politikerne glemte. Men hun visste også at ansvaret ved å være kongelig innebar et liv i tjeneste som svært få forstod. Ironien var at hun bare kunne gjøre sin plikt ved ikke å gjøre den.

Døren åpnet seg bak henne og to slottsmedarbeidere gikk forbi og senket stemmen og bøyde hodene da de så henne. Hun ventet med ansiktet vendt mot døren og fikk små glimt av rommet Aleksander hadde valgt å ha som kontor. Uansett hvor mye moderne teknologi han fylte rommet med, var kontoret hans, akkurat som alle andre rom i slottet, overdådig. Bevaringen av den barokke stilen som fylte rommene i Rilderdal slott hadde vært farens store stolthet og brorens beskjemmelse.

«Freya? Kom inn hit, jeg har ikke mye tid.»

«Du burde virkelig få deg en sekretær. Du kan ikke bare drive og rope til folk fra kontoret ditt», sa hun idet hun gikk inn og lukket døren bak seg.

«Har du ikke hørt det? Jeg er konge. Jeg kan gjøre hva jeg vil.» Freya hadde ingen anelse om uttalelsen kom av arroganse eller et mørkere ønske nå som foreldrene var på reise. Det spilte uansett ingen rolle. Uttalelsen krevde ikke et svar.

Det ville vært annerledes før. Han hadde vært annerledes da de var yngre. Men rundt syttenårsdagen sin hadde Aleksander endret seg. Den myke varmen som hun hadde delt med ham, hadde forsvunnet i løpet av et øyeblikk uten en eneste forklaring. Og i dens sted? En kontrollerende og avvisende mann som var lukket selv for henne. Nå kunne hun sjelden forstå hva han tenkte, og langt mindre planla.

«Er du sikker på at det er dette du vil?» spurte han og så granskende på henne.

«Ja, jeg har bestemt meg.»

Aleksander gryntet utydelig til svar og snudde seg for å kikke ut av vinduet. «Hva tror du faren vår ville sagt?» spurte han overraskende omsorgsfullt.

Magen gjorde opprør. Hun visste hva faren ville sagt. At hun gjorde det rette, det eneste som kunne gjøres. Men å si det ville bare øke sjansen for at broren satte seg på bakbeina. «Det vet vi ikke før de kommer tilbake om åtte måneder.»

«Du kunne kontaktet dem. Om du ønsker det?»

Freya lurte på hvorfor han trodde det ville spille noen rolle. Foreldrene deres kom ikke til å takke henne, men heller se på det som en bekymring bare kongen av Svardia skulle håndtere. Og om det var følelsesmessig støtte hun ønsket, vel … Freya, Aleksander og lillesøsteren Marit visste bedre enn som så.

«Jeg tror ikke at han ville satt pris på det.»

«Selv ikke for noe som dette?»

«Dette er mitt problem. Jeg har alltid visst hvor viktig arverekken er.»

«Om du gir meg tid …»

Hun avbrøt ham. «Om noe hadde skjedd med deg før du rakk å få barn, Aleksander, eller med familien din i fremtiden, da ville jeg blitt tronarving og …» Hun bet tennene sammen, strevde fortsatt med å sette ord på det.

«Om …» svarte Aleksander.

«Det var akkurat det som skjedde med faren vår!» Faren deres, som hadde måttet overta tronen etter det overraskende tapet av broren, hadde alltid forklart Freya hvor viktig hun var som barn nummer to.

«Marit kommer til å streve med det.»

«Ja, men jeg skal hjelpe henne som best jeg kan», svarte Freya.

Broren snøftet frustrert. «Selvfølgelig ville du hjulpet erstatningen din, uansett hvor mye det koster deg.»

«Det er min plikt. Og hun er søsteren min.»

«Hun blir nødt til å gifte seg. Og det snart. Og de samme reglene kommer til å gjelde for henne nå, Freya. Hun blir nødt til å gifte seg med en adelig, akkurat som du ville blitt nødt til.»

Freya kunne ikke annet enn å nikke. Hun hatet at Marit hadde blitt dratt inn i dette.

«Jeg er lei for det.»

«Det er ikke din skyld, og jeg er fortsatt ikke overbevist om at det er nødvendig.»

«Er du seriøs? Det er tre måneder siden kroningen din. Om pressen finner ut om meg når du fortsatt er ugift og …» Både hjertet og tankene snublet over ordet.

Barnløs.

«Freya …»

Hun holdt opp en hånd for å få ham til å tie. «Om pressen finner det ut, kommer det til å bli et blodbad, Aleksander.» Hun hadde ingen problemer med å forestille seg det. Pressen kom til å rive i stykker enhver verdighet og ethvert privatliv hun hadde hatt. Leger, kjendiser og svardianere over hele kloden kom til å bli spurt om hva de mente om at kroppen hennes sviktet. «Men det ville i så fall ikke bare ramme meg, Aleksander. De kommer til å grave i livet ditt, Marits … Og du er allerede under lupen.»

«Freya …» sa han advarende.

«Jeg tror på deg, Aleksander. Jeg tror på det du prøver å oppnå for Svardia, men det er allerede mennesker som hvisker om at du er for progressiv og for rask med å innføre endringer.»

«Og det er min plikt å bære, ikke din.»

«Og min er å sørge for at ingenting setter det du prøver å gjøre, på spill.»

«De kommer til å rive deg i fillebiter, Freya.»

«Ja, det kommer de til å gjøre. Men ikke på grunn av mine mangler som kvinne. Vi sier at jeg har valgt å frasi meg tittelen for å bruke tid på å jobbe med meg selv. Vi vet alle hvor mye pressen elsker å hate en selvopptatt kongelig. Det burde holde dem opptatt en stund.»

Og på den måten ville det i det minste virke som om det var hennes valg. På den måten kunne hun kanskje klare å lure seg selv til å tro at hun hadde klart å bevare sin egen selvstendighet ved å kontrollere narrativet. På den måten klarte hun kanskje å beskytte verdigheten sin. Identiteten sin.

For dersom de skulle sette spørsmålstegn ved feminiteten hennes, kvinneligheten … Da kom hun til å miste seg selv. Det var bedre å la dem tro at hun var egoistisk og ikke brydde seg om institusjonen hun hadde blitt født inn i og som hun elsket av hele sitt hjerte.

«Dersom jeg hadde barn …»

«Men det har du ikke», svarte hun.

«Men det kommer jeg til å få.»

«Ja, men hvor lenge er det til? To eller tre år? Ingen kongefamilier klarer å holde på en hemmelighet i så lang tid. Nyheten om at jeg er infertil kommer til å sprekke i løpet av tre måneder. Seks om vi er heldige. Om jeg fraskriver meg tittelen, kommer ikke infertiliteten til å være et tema engang, og da har vi mye større sjanse til å holde det hemmelig så lenge du trenger.» Muligheten for at pressen aldri oppdaget det var bare et fjernt håp for Freya.

«Du har et svar på alt.»

«Fordi jeg har tenkt grundig gjennom alle muligheter.» Og det hadde hun. Hjertet verket ubønnhørlig. Hun ville aldri ha distansert seg fra familien og rollen, men om det betød at hun sikret stabiliteten og fremtiden til familien og landet, var valget lett.

«Da har jeg en siste oppgave til Deres Høyhet», sa han og stilte seg bak skrivebordet. Ikke lenger broren hennes, men kongen hennes. «Jeg har en æresmedalje som må leveres til mottakeren.»

Freya rynket pannen. «Jeg skjønner ikke. Medaljene blir utdelt på seremonier.»

«Mottakeren nekter å delta.»

Medaljen ble utdelt til militærpersonell som hadde vist ufattelig mot i møte med ekstrem fare. Men å nekte å ta imot den var ikke bare uhørt, men kastet negativt lys på Aleksander også.

«Hvorfor vil personen ikke ha medaljen?»

«Det er opp til deg å finne ut når du leverer den til ham.»

Ham. Broren var vanligvis ikke så tilbakeholden med ordene sine. Hun stirret på ham, like god i den kongelige venteleken som ham.

Aleksander sukket. «Kjell Bergqvist.»

«Nei.» Ordet skjøt ubedt over leppene hennes.

«Det er ikke noe å diskutere.» Stemmen var lav, men øynene hans glitret og tonefallet var uforsonlig. «Om du vil fraskrive deg pliktene dine, tittelen din og familien din, så kan du ikke forvente at jeg kommer til å gjøre det lett for deg.»

«Sander …»

«Helikopteret kommer om én time. Vær om bord, eller ikke.»

Broren kikket ikke lenger på henne, men ned på papirarbeidet som lå foran ham.

Ikke noe valg. Ikke noe valg. Ikke noe valg.

«Én time?»

«Jeg tror det var noen værutfordringer», svarte han uten å se opp.

Freya kastet et blikk ut av vinduet og rynket pannen mot den klare, blå himmelen.

*

Helikopteret krenget brått, og Freya kjente magen forflytte seg opp i halsen mens hun kjempet mot en usynlig kvalmebølge ingen andre la merke til. Piloten rettet opp helikopteret og beklaget.

Vanligvis elsket hun å se bakken suse av gårde under dem, men hvite skygger var det eneste hun så idet de krysset inn i svensk luftrom.

«Hvem er denne fyren egentlig?» hørte hun den unge vakten hviske til Gunnar, sikkerhetssjefen hennes. Freya møtte Gunnars blikk og klarte ikke å la være å rødme. Hun snudde seg mot vinduet igjen og tvang blikket ned mot de hvite skyggene.

«Oberstløytnant Bergqvist er et høyt respektert og verdsatt medlem av Den svardianske armé», hørte Freya ham forklare.

Oberstløytnant?

Hun stivnet til i et forsøk på å skjule reaksjonen sin, og lurte på hvordan den høye, slanke studenten hun en gang hadde kjent, hadde blitt en så anerkjent soldat. Men så hadde hun jo egentlig ikke kjent ham i det hele tatt.

Hun ga etter for det uklare minnet hun ikke hadde tenkt på på åtte år …

Freya hadde sittet i et helikopter ikke ulikt dette og ristet av sjokk istedenfor turbulens. Det som hadde gjort det så forferdelig, var at det ikke bare var en reaksjon på den fryktelige nyheten om at søsteren hadde vært i en ulykke. Det var også en reaksjon på at kjæresten hennes, personen som hadde fått henne til å le og føle seg trygg, ønsket og begjært, hadde vært en livvakt ansatt av faren uten at hun fikk vite det.

*

Han satt overfor henne i helikopteret som skulle ta dem hjem til Svardia fra Sveits, og stirret på henne som om hun var en udetonert bombe. Hun bet tennene sammen og kikket ut av vinduet så de tre livvaktene ikke skulle se at hun gråt.

Fire. Det var fire livvakter der sammen med henne.

Det var mindre enn førti minutter siden hun og Kjell hadde vært på rommet hennes og ledd. Freya kunne ikke huske hva som hadde vært så morsomt. Det hadde tatt flere måneder å få ham til å smile, og den første gangen han hadde ledd, hadde hun følt det dypt i hjertet. De hadde ledd, men det hadde gått over i et øyeblikk der gleden hadde roet seg og begjæret hadde våknet, og han hadde vært i ferd med å kysse henne … akkurat slik som han hadde gjort minst hundre ganger de siste månedene.

Telefonen hans hadde ringt i det øyeblikket, og han hadde fått et underlig uttrykk i ansiktet av ringetonen hun ikke hadde hørt før. Tre sekunder senere hadde hennes telefon ringt også. Det var broren som ringte for å fortelle at Marit hadde vært i en ulykke og at de måtte komme hjem med én gang. Frykten hadde grepet tak i henne. Hjertet hadde hamret i brystet og bekymringen hadde vokst til en intens hvit støy som stengte ute alt annet enn pipingen i ørene.

Kjell hadde kikket opp og sett frykten i blikket hennes, og lagt en beroligende hånd på armen hennes. Det hadde funket. Han stilnet stormen nok til at hun fikk med seg Sanders neste ord.

«Marit kommer til å klare seg, Freya. Men vi trenger deg her. Vi har en livvakt i nærheten som kommer til å komme til deg. Vi kan krangle om det senere, men han kommer til å ta deg med hjem nå. Han heter Bergqvist. Kjell Bergqvist.»

Magen hadde gjort opprør og fylt henne med kvalme og forferdelse. 

Hun hadde tryglet faren om ikke å gi henne en livvakt. Hadde ønsket å bevise at hun var til å stole på. At hun kunne være en pliktoppfyllende prinsesse på et sveitsisk universitet. Hun hadde ment hvert eneste ord.

Helt til hun møtte Kjell.

Ydmykelsen brant i magen. Ikke bare hadde hun vist seg å ikke være den perfekte prinsesse, hun hadde bevist det for mannen som hadde blitt sendt for å spionere på henne.

Mannen som nå satt overfor henne i helikopteret.

En tåre trillet nedover kinnet hennes. Hun hadde kjempet imot det i de få månedene det hemmelige forholdet deres hadde vart, imot vissheten om at det ikke kunne vare. At hverken faren eller lovverket ville tillate at hun giftet seg med en som ikke var adelig. Men på tross av det, ville hun ha ham. Hun hadde tatt en sjanse for ham. Falt for ham fordi han fikk henne til å føle seg elsket for den hun var, ikke hva hun var.

«Freya.»

Stemmen hans fikk henne til å knipe øynene enda hardere sammen.

«Bergqvist», kom det advarende fra livvakten med lengst ansiennitet.

Det var tydelig at selv om ingen av dem visste noe spesifikt, så var reaksjonen hennes ganske ekstrem.

Ydmykelsen farget kinnene røde. Om de ikke visste noe, så mistenkte de i hvert fall nå at noe hadde skjedd mellom dem.

«Freya», prøvde han igjen.

Da hun ignorerte ham, rev han av seg hodetelefonene, løsnet setebeltet og la hendene rundt ansiktet hennes.

«Bergqvist!»

«Vi er nødt til å snakke om dette.»

«Det er ikke noe å snakke om», hvisket hun bryskt.

Å, gud. Det gjorde så vondt.

«Jeg hadde lyst til å fortelle deg det.»

«Sett deg tilbake i setet, Bergqvist, det er en ordre!»

Han stirret på henne med øyne fulle av lengsel, men det eneste hun så var sviket.

«Det var ekte for meg», sa han.

Hun prøvde å riste på hodet, men de varme hendene holdt henne fast.

«Det var ekte for meg», insisterte han.

Hun møtte blikket hans med et hjerte som verket mer enn det noensinne hadde gjort. Freya trodde hun kunne høre det bli knust.

«Jeg vil aldri se deg igjen.»

*

«Deres Høyhet? Vi skal lande.» Ordene rykket henne ut av fortiden.

Piloten satte dem ned på bakken mye nærmere skogen enn hun hadde trodd var mulig, men det var allikevel ganske langt unna området de skulle til.

«Ok, Deres Høyhet. Vi er klare.»

Hun nikket til Gunnar og strakte seg mot håndtaket over den åpne døren. Det unge medlemmet av kongsgarden strakte hånden mot henne fra nede på bakken. Dette var nok det første oppdraget hans. Hadde hun vært Kjells første oppdrag også?

«Deres Høyhet?»

Hun snudde seg mot Gunnar.

«Vi har ikke god tid. Været har endret seg betraktelig. Det er en storm på vei inn fra øst og det skal visst være en fæl en.»

Freya kastet ikke bort mer tid. Det var ikke snakk om at hun var villig til å risikere å bli sittende fast her. Hun hadde ett mål. Komme seg inn, få Kjell til å ta imot medaljen og dra. Han skyldte henne såpass.

Hun kikket bort på den store hytta som stod nærmest dem, det røde treverket var nesten ikke synlig i all snøen. Men noe dro blikket hennes mot en hytte som lå lenger bort, nærmere skogen, og enda hun aldri hadde vært i denne delen av Sverige før, skyllet en følelse av déjà vu over henne.

Hun grøsset da et snøfnugg snek seg forbi jakkekragen og rant nedover ryggraden. Den isnende dråpen kolliderte med det brennende raseriet som blusset opp ved tanken på hva som kunne ha vært og hva som aldri kom til å bli. Fortiden med Kjell og fremtiden med barna hun aldri kom til å få.

Freya løftet hodet da hun kjente blikket hans brenne mot huden. Hun lette med blikket, og det var først på andre forsøk at hun så ham stå og lene seg mot hushjørnet på den borterste bygningen.

Hun visste godt at den eneste grunnen til at hun hadde lagt merke til ham, var at han hadde tillatt det. Og nå som hun hadde sett ham, nektet hun å se bort.

Snøen gjorde det vanskelig å forsere avstanden mellom dem, noe som ga henne desto mer tid til å studere ham.

Da de kom nærmere, så hun at håret fortsatt hadde den samme gylne fargen og var klippet i en frisyre som fremhevet kinnbeina hans. Det mørke T-skjortestoffet satt stramt over et bryst som var både større og bredere enn hun husket, og som fikk det til å klø i håndflatene.

Snøen og de isolerte hyttene hadde fått henne til å forvente et skjegg, stort og tykt, som hos de norrøne gudene, men kjeven hans var ren og glatt og fikk henne til å ville …

Freya løsrev blikket og møtte hans mens hun bet seg i leppen. Stormen i øynene hans var mye verre enn noe elementene kunne utsette henne for.

«Ta henne med deg hjem, Gunnar», bjeffet han før han forsvant inn gjennom døren uten å ofre henne så mye som et blikk.

Panikken skjøt gjennom henne. Det hadde tatt to måneder å få Sander til å gå med på at hun kunne fraskrive seg den kongelige tittelen. Kom han til å tvinge henne til å stå i pressens søkelys dersom Kjell ikke aksepterte medaljen?

Bare tanken var nok til å få henne i gang. Hun bet tennene sammen og snudde seg mot sikkerhetsvakten. «Ikke tenk på det engang», sa hun advarende før hun marsjerte mot hytta og den lukkede døren.

«Femten minutter, Deres Høyhet. Maks tjue», hørte hun Gunnar rope etter henne.

Hva gjorde hun her?

Kjell stod med hendene på hoftene og kikket ut i luften. Det var først da tennene begynte å verke at han innså at han hadde bitt dem sammen. Han la hodet på skakke, vinden var i ferd med å ta seg opp og stormen kom til å treffe hardt og brutalt, men det var lyden av knitrende snø under skosåler han lyttet etter.

Han hadde hørt helikopteret over lyden av øksen, og svetten som hadde samlet seg, isnet umiddelbart til.

Kjell hadde med en oppgitt besluttsomhet som bare folk i militæret hadde, sett på at piloten navigerte helikopteret inn for landing, men han hadde ikke forventet henne.

I et lite øyeblikk hadde hjernen kortsluttet av et sjokk han ikke trodde han hadde følt siden forrige gang han så henne. Kroppens reaksjon på henne snek seg gjennom lag av sinne, skam, skyldfølelse og hete. Alltid hete.

Han bet tennene sammen igjen. Kunne ikke tillate seg selv å tenke sånn. Hennes Kongelige Høyhet, prinsesse Freya av Svardia, stod utenfor hytta hans, og på tross av alt som hadde skjedd mellom dem, var han oberstløytnant i Den svardianske armé. Hun var hans overordnede.

Det hadde hun alltid vært.

Kjell regnet ut at han hadde omtrent tjue sekunder på seg før hun nådde døren. Hun visste at ordren han bjeffet til Gunnar, ville ha frustrert en kongelig som var vant til at alle adlød det minste vink, men samtidig visste han at det ikke stemte. Freya hadde aldri vært sånn. I hvert fall ikke for åtte år siden.

Skamfølelsen blusset opp i magen. Ja, han hadde gjort en feil den gangen. Men hun kunne ikke klandres.

En lysstrime eksploderte over tankene hans, og brått svettet han i den tørre luften som trakk all fuktighet ut av huden. Han myste mot den høye solen, omgitt av roping og skriking, et barn som gråt, tykk røyk i luften og blod …

Hjertet hoppet over et slag, og han tvang seg selv til å puste dypt, holde pusten i seks sekunder og så puste rolig ut. Han gjorde det igjen, helt til han gjenvant kontroll over pulsen og det iskalde grepet slapp taket i huden.

Knitringen fra snøen utenfor fikk ham ned på jorden.

Det spilte ingen rolle hvorfor hun var her, han kom uansett til å finne ut hvorfor ganske snart. Han trengte bare å være klar. Kjell tvang sansene tilbake til normalen og snudde seg mot døren mens han stålsatte seg for det som ventet.

Et øyeblikk senere ble døren åpnet, og der stod hun og lignet ikke det grann på jenta han husket.

*

Det var latteren hennes. Det var den som hadde fanget oppmerksomheten hans, på tross av at han satt bakerst i forelesningssalen. Selv uten den ville han ha visst hvor hun satt. Han hadde tross alt fulgt etter henne fra sovesalen og helt til samfunnsfagbygningen den morgenen. 

Men lyden av latteren hennes skar gjennom småpratingen til de andre ett hundre og tjueni studentene. Han hadde hjulpet til med å skrive rapporter om dem alle sammen og visste mer om dem enn deres egne familier gjorde.

Kjell ristet av seg den rare følelsen lyden hadde skapt, gned seg over brystet, pustet ut og trommet med kulepennen mot notatblokken. Det var ikke her han var ment å være. Han burde ha vært hjemme i Svardia og fullført offisersutdannelsen.

Han hadde hatt lyst til å bli soldat nesten like lenge som han hadde visst at faren hadde vært i militæret. Brynjar Bergqvist hadde vært en Överste i det svenske militæret, men hadde gitt avkall på det da han flyttet til Svardia etter å ha giftet seg med Kjells mor.

Selv om den ganske lavmælte faren ikke hadde sagt noe, hadde Kjell forstått hvor mye han savnet det, og hvorfor han høflig hadde takket nei til en stilling i det svardianske militæret. Brynjars hjerte tilhørte kanskje den svardianske kona, men troskapen lå hos Sverige og landets konge.

Kjell hadde håpet at det å bli med i militæret skulle bringe ham nærmere den strenge, tause faren, men det kom han aldri til å få vite om det ville gjøre. For han skygget en eller annen prinsesse som studerte politikk og samfunnsvitenskap. Han bet tennene sammen og så for seg hvordan faren ville reagert på tankene hans.

Hun er ikke bare en eller annen prinsesse. Hun er gallionsfiguren til landet vårt, og du skylder henne din lojalitet og arbeidsomhet.

Kjell rettet seg opp i stolen og så granskende på publikum da foreleseren kom inn i rommet. To utganger. De smale vinduene på bakveggen hadde ingen sikt, og han satt fire rader bak prinsessen og kunne nå henne på under tre sekunder.

Kjells jobb ville selvfølgelig vært mye enklere dersom han ikke var nødt til å jobbe undercover. Men kongen hadde bestemt at han foretrakk å gi henne en følelse av frihet, noe som innebar en livvakt hun ikke hadde sett før. Det var derfor han hadde blitt tatt ut av hæren og fått seks måneder med intensiv trening i nærbeskyttelse før han ble sendt av gårde til Sveits for å passe på en prinsesse med hår som smeltet sjokolade og øyne bleke som klar rav.

I forberedelsen til jobben hadde han sett på alle tilgjengelige bilder og videoer av henne og gransket hver minste lille del av livet hennes. Han hadde rett og slett gjort det samme som noen som ønsket å skade henne ville gjort.

Det han hadde oppdaget, var at Freya var en attenåring som levde et svært strukturert liv. Selv om hun hadde vært involvert i kongelige plikter siden hun var fjorten, viste karakterene hennes at hun jobbet hardt i tillegg til å være intelligent. Aktivitetene hennes utenfor skolen handlet om å hjelpe andre, og det var ingen tegn til skandale noe sted.

I motsetning til noen av sine europeiske motparter, virket det som om prinsesse Freya hadde funnet genuin glede i tittelen sin, som om hun hadde blitt skapt til å passe rollen sin til det fulle. Alltid perfekt, alltid rolig og overraskende åpen på en måte som minsket andres kynisme. Kjell hadde regnet med å kjede vettet av seg.

Men det var ingenting som kunne ha forberedt ham på hvordan det ekte livet hennes traff ham. For selv om han hadde holdt et øye med henne hele tiden og alltid vært i nærheten, hadde hun ikke ofret ham så mye som et blikk. Ikke før nå, når hun så seg rundt i forelesningssalen på jakt etter noen, og blikket stanset ved ham.

I det øyeblikket oppstod det en sprekk i det stramme grepet han hadde rundt selvkontrollen sin. En hårfin sprekk som nesten ikke var synlig, men som ville bli umulig å dekke over dersom den ble truffet gjentatte ganger. 

En iskald vind traff ham i ansiktet og dro ham ut av minnet og inn i nåtiden.

«Lukk døren», sa han bryskt idet han snudde seg for å ta av skoene. «Du slipper ut varmen.»

Han trengte påskuddet til å se bort, men det var allerede for sent. I det ene sekundet hadde øynene registrert alt ved henne, og bildet brant fortsatt sterkt bak de lukkede øynene.

Hun var fortsatt ufattelig vakker. Freya var ikke blek, slik som mange av de andre kongelige i Europa, nei, huden hennes var varm og alt han noensinne hadde ønsket å fortape seg i.

«Unnskyld?»

«Hva?» spurte han, overrasket over spørsmålet.

«Du sa noe.»

«Nei», nektet han, selv om han innerst inne lurte på om det var en løgn. Hvis han holdt samtalen enkel, kom hun kanskje til å dra tidligere. Han kikket på klokken. Basert på lyden av vinden utenfor, hadde de kanskje ti minutter på seg før stormen traff. Og uansett hvorfor hun var her nå, var han hundre prosent sikker på at hun ikke ville være det om ni minutter. Det kunne hun ikke.

«Skal du ikke si noe?» spurte hun.

«Det var du som kom hit, prinsesse», knurret han.

«Ikke kall meg det.»

Tonefallet var mer defensivt enn sint, og var absolutt ikke det han hadde forventet. Det vekket til live en interesse han ikke ønsket å vekke til live.

«Hvorfor har du kommet hit?»

«Kan vi gå inn?» Hun kikket seg rundt i den lille gangen, ikke med en overlegenhet han ville forventet av en kongelig, men med noe som fikk henne til å fremstå ukomfortabel.

Han lo nesten, fullstendig klar over at han måtte være milevis unna de høflige ansatte som omga henne på daglig basis. Nei, han var langt fra sivilisert. Han var soldat, smidd på noen av verdens verste steder. Han ristet på hodet. Hadde ingen interesse av å slippe henne lenger inn i hytta.

«Jeg trenger at du aksepterer medaljen.»

Hvit støy eksploderte i ørene hans og etterlot seg en pipelyd som gjorde ham litt desorientert. Så kom en bølge av raseri som skylte vekk all tålmodigheten hans. Han hadde fortalt sin overordnede at han ikke kunne ta imot den. Hadde til og med sagt det direkte til kongen. Og så hadde han sendt henne hit?

Kjell snudde seg bort og lukket munnen før han rakk å banne. Han pustet inn og ut gjennom nesen og gjenvant fatningen før han snudde seg tilbake mot henne.

«Jeg har gitt beskjed om at jeg ikke kommer til å ta imot den.»

«Jeg drar ikke herfra med mindre du gjør det», sa hun advarende, og han så et glimt av desperasjon i blikket hennes.

«Hvorfor er det så viktig for deg?»

«Det kommer til å sette broren min i et dårlig lys om du ikke gjør det.»

«Nei. Det er ikke det som er grunnen», sa han. Freyas svar hadde kommet for lett, for raskt.

«Det er alt du trenger å vite.»

Svaret skar gjennom ham som et knivblad. For fire måneder siden ville det ha vært nok. Han ville ha reist seg, saluttert og gjort som han fikk beskjed om. Det ville aldri falt ham inn å stille spørsmål ved ordrene han fikk, og i hvert fall ikke ved landets prinsesse eller kongen, uansett hva som hadde skjedd mellom dem. Selv nå kjempet han mot trangen til å adlyde.

«Det er ikke godt nok for meg lenger, Deres Høyhet», sa han med sammenbitte tenner.

Tonefallet, ordene, de sa så mye, men samtidig så lite. Hva hadde skjedd med ham? Freya så granskende på ham på jakt etter noe som kunne hjelpe henne med å forstå denne endringen. Nå som de stod på nært hold, kunne hun se hvor annerledes han var. Krigeren han hadde blitt, makten han iførte seg som en rustning, og hun hatet at hun likte det hun så.

En gang i tiden hadde hun fortalt Kjell om hva hun fryktet, håpene … hemmelighetene sine. Men til denne mannen? Nei. Denne mannen var helt annerledes. Kanskje dersom hun ikke hadde vært så såret, om de hadde snakket sammen i etterkant, ville hun kanskje klart å fortelle ham den sanne grunnen til at hun var her. Men hun kunne ikke betro seg til ham. Ikke nå lenger.

Han kikket på henne med de skinnende blå øynene og en intensitet som truet med å rive vekk alle beskyttelseslagene hun hadde fått på plass. Hun var nødt til å komme seg ut av denne hytta. Og det hadde ingenting med den kommende stormen å gjøre, men alt å gjøre med ham og hva han fikk henne til å tenke på. Hva han fikk henne til å begjære. Hun hatet det, desperasjonen hun følte, frykten som hadde bragt henne hit, til ham. Varme tårer presset mot øyelokkene, og hun blunket raskt for å holde dem unna.

«Kjell», sa hun. Navnet var så velkjent på tungen. Kroppen myknet rundt det. «Vær så snill. Jeg trenger dette.»

Han kikket opp på henne og det lynende sinnet i blikket overrasket henne.

«Du trenger dette? Du? Du kommer hit med helikopter og forlanger at jeg aksepterer en medalje som en tjeneste til deg, etter åtte år hvor jeg ikke har kunnet reise hjem?»

Freya tok et steg tilbake som for å beskytte seg mot ordstrømmen. Hadde han ikke kunnet reise hjem?

«Kjell, jeg …»

Han tok et langt steg mot henne, og hun gikk nok en gang bakover. Blikket boret seg inn i henne og til slutt hadde han henne presset opp mot døren. I et lite øyeblikk trodde hun at han ikke kom til å stanse, var ikke engang sikker på om hun ville at han skulle det, og rødmen som blusset opp da han gjorde det, kom av ren skam.

Det var den følelsen han alltid fikk henne til å føle. Han hadde lurt henne én gang. Hun visste det, og han visste det. Takk og lov for at ingen andre gjorde det.

«Jeg har ingen anelse om hva du snakker om», sa hun. «Hvorfor har du ikke kunnet komme hjem?»

Øynene hans var som en arktisk storm, og han bet tennene sammen.

Han kom aldri til å slå henne, aldri skade henne fysisk. Det visste hun, men det betød ikke at han ikke var en trussel. Den følelsesmessige malstrømmen han dro henne inn i, var noe hun hadde unngått de siste åtte årene.

Pulsen økte da varmen fra pusten hans traff halsen hennes, og Freya presset lårene sammen for å prøve å lette på den intense dragningen hun følte mellom beina. Ingen hadde noensinne påvirket henne på denne måten, ingen andre enn ham. Hun hadde ikke vært så nær en mann siden sist hun hadde sett ham engang. Lukten av ham var velkjent og fikk henne til å verke på måter hun trodde hun hadde glemt.

«Du sa du aldri ville se meg igjen.»

«Ja, det gjorde jeg.»

«De ordene var tydelige nok for min overordnede.»

«Din hva? Jeg skjønner ikke …»

«Hva fikk deg til å tro at de alle kom til å ignorere en slik direkte ordre fra en kongelig, Freya?!»

Hun kikket opp på ham, fortsatt uten noen som helst anelse om hva han pratet om. Hvilken ordre? Hjertet hennes hadde vært ødelagt av sviket hans. Den unge studenten hun hadde studert med, ledd med, danset med, drukket med og sakte og forsiktig gitt hjertet sitt og seg selv til … hvorfor skulle hun noensinne ha lyst til å se ham igjen? Hun forstod ikke hva han prøvde å …

«Eksil, Freya. Du sendte meg i eksil.»

Pipingen fra satellittelefonen skar gjennom den sjokkerte stillheten hennes, og han visste ikke om han skulle le eller skrike. Det at hun ikke hadde innsett hva hun hadde gjort, var ufattelig ondskapsfullt.

«Ta den», sa han og avskydde både seg selv og henne. Han ville bare at hun skulle dra. Han snudde ryggen mot henne og gikk mot døren som ledet inn i hytta.

Men uansett hvor gjerne han ønsket å gå inn i fristedet sitt, kunne han ikke gjøre det mens hun fortsatt var her. Tålmodigheten hadde tatt slutt nå. Broren hennes hadde dratt det hele for langt ved å sende Freya for å levere medaljen. Men denne avvisningen kom til å bli den siste. Han kom aldri til å ta imot den medaljen.

Han hørte Freya snakke i telefonen, og klarte ikke å unngå å kaste et blikk bort på henne. Ordene ble høyere og mer febrilske. «Nei, vent! Gunnar!» ropte hun og rev opp inngangsdøren før hun løp ut i snøkaoset.

Kjell bannet høyt, grep jakken sin og dyttet igjen døren idet han løp etter henne. Han skjøv den ene armen inn i jakkeermet mens han jogget mot helikopteret og strevde med å høre Freyas sinte rop i det fjerne. Hjertet hamret samtidig som hjernen begynte å prosessere denne nye situasjonen.

Rotorbladene var allerede i bevegelse og han skyndte seg fremover. Han visste at faren de representerte ikke nødvendigvis var nok til å stanse Freya. Innen han hadde nådd henne, var helikopteret allerede i luften og vinden det skapte, var voldsom nok til at hun måtte dekke øynene med armen.

Han dro henne med seg til de begge var utenfor rekkevidde for vinden og snøen. På trygg avstand så de på mens helikopteret løftet seg enda høyere opp i luften og forsvant ut av syne.

Kjell kikket på henne mens hun stirret mot stedet der det hadde forsvunnet ut av syne. Så kastet han et blikk på hytta.

«Gi meg den satellittelefonen», beordret han.

Hun rakte den mot ham med fingre som allerede var røde av kulden. Hun kunne ikke bli her. Hun ville ikke holde ut i fem minutter engang.

Han trykket på knappen mens han snudde og gikk mot skjulet. «Jeg kan få henne til den andre siden av innsjøen, Gunnar.»

«Det er for sent.»

«Ikke prøv deg. Piloten din har gjort mye mer i langt verre situasjoner», sa han og la merke til at Freya hadde begynt å følge etter ham.

«Ikke med en kongelig om bord, Kjell.»

«Det er tullprat og det vet du, Gunnar. Hva er det du ikke forteller meg?»

«Jeg har fått mine ordre, Kjell. Vi kommer tilbake og henter henne når stormen letter.»

Gunnar avsluttet samtalen fra sin side, og Kjell stod igjen og vurderte om han bare skulle hoppe på snøskuteren sin og komme seg så langt vekk fra Hennes Kongelige Høyhet, prinsesse Freya av Svardia, som overhodet mulig.

«Vel?» spurte hun med øyne som skinte av håp.

Han kastet et siste blikk på skjulet.

«Jeg er lei for det, prinsesse», sa han uten et snev av sympati. Han gikk mot hytta. «Det ser ut som om du må bli her», ropte han over skulderen.

